Document ID: 32003L0022

Οδηγία 2003/22/ΕΚ της Επιτροπής
της 24ης Μαρτίου 2003
για τροποποίηση ορισμένων παραρτημάτων της οδηγίας 2000/29/ΕΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/EΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), όπως τροποποιήθηκε τελευταία από την οδηγία 2002/89/EΚ(2), και ιδίως το άρθρο 14 στοιχείο γ),
Εκτιμώντας τα ακόλουθα:
(1) Από τις πληροφορίες που έχουν παρασχεθεί από τη Σουηδία οι οποίες βασίζονται σε ενημερωμένες μελέτες, ορισμένες περιοχές της κομητείας Skåne δεν πρέπει να συνεχίσουν να αναγνωρίζονται ως προστατευόμενες περιοχές όσον αφορά τον ιό της νεκρωτικής κίτρινης κηλίδας των τεύτλων, διότι προκύπτει ότι ο εν λόγω επιβλαβής οργανισμός εμφανίστηκε στις περιοχές αυτές.
(2) Από τις πληροφορίες που έχουν παρασχεθεί από την Ιταλία οι οποίες βασίζονται σε ενημερωμένες μελέτες, ορισμένες περιοχές στην περιφέρεια Veneto δεν πρέπει να συνεχίσουν να αναγνωρίζονται ως προστατευόμενες περιοχές όσον αφορά τον Erwinia amylovora (Burr.) Winsl. et al., διότι προκύπτει ότι ο εν λόγω επιβλαβής οργανισμός εμφανίστηκε στις περιοχές αυτές.
(3) Οι τροποποιήσεις είναι σύμφωνες με τα αιτήματα της Ιταλίας και της Σουηδίας.
(4) Οι παρούσες διατάξεις κατά του Tilletia indica Mitra πρέπει να τροποποιηθούν ώστε να ληφθούν υπόψη τα ενημερωμένα στοιχεία για την παρουσία του εν λόγω επιβλαβούς οργανισμού στη Νότια Αφρική.
(5) Συνεπώς, τα σχετικά παραρτήματα της οδηγίας 2000/29/EΚ πρέπει να τροποποιηθούν αναλόγως.
(6) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα I, ΙΙ, ΙΙΙ, IV και V της οδηγίας 2000/29/EΚ τροποποιούνται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θεσπίζουν και δημοσιεύουν το αργότερο μέχρι τις 31 Mαρτίου 2003 τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά.
Εφαρμόζουν τις διατάξεις αυτές από την 1η Απριλίου 2003.
Οι διατάξεις αυτές όταν θεσπίζονται από τα κράτη μέλη αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή θεσπίζονται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Η Επιτροπή πληροφορεί σχετικά τα άλλα κράτη μέλη.
Άρθρο 3
Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 24 Μαρτίου 2003.

Labels: 20
16
6